|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2024. április 22-i ülése** |
| **Helyszín:** | **Városháza, Kossuth Lajos utca 1-3., I. emeleti kisterem** |
| **Időpont:** | **2024. április 22., 15 óra 30 perc** |
| **Jegyzőkönyv-****vezető:** | **Kiss Viktória** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián**  | **jelen** | képviselő, a Bizottság elnöke  |
|  | **Balogh Tibor** | **jelen** | a Bizottság tagja  |
|  | **Bercse László r. alezredes** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán**  | **-** | a Bizottság tagja |
|  | **Dr. Koncz Gabriella r. ezredes** | **jelen** | a Bizottság tagja |
|  | **Dr. Mészáros András**  | **jelen** | a Bizottság tagja |
|  | **Dr. Stánitz Éva**  | **-** | a Bizottság tagja |
|  | **Egyed László tű. alezredes** | **jelen** | a Bizottság tagja  |
|  | **Gálffy Áron** | **jelen** | a Bizottság tagja |
|  | **Gyenge-Pavelkovits Petra Lívia** | **-** | a Bizottság tagja  |
|  | **Horváth Ferenc**  | **jelen** | a Bizottság tagja |
|  | **Janzsó Zoltán**  | **-** | a Bizottság tagja |
|  | **Márovics Pál**  | **-** | a Bizottság tagja |
|  | **Verasztó István r. alezredes** | **jelen** | a Bizottság tagja |
|  | **Versegi Valentin** | **jelen** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Nemény András polgármester** | **-** |  |
|   | **Dr. László Győző alpolgármester** | - |  |
|  | **Dr. Horváth Attila alpolgármester** | **-** |  |
|  | **Horváth Soma alpolgármester** | - |  |
|  | **Dr. Károlyi Ákos jegyző** | **-** |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztályvezető** | **jelen** | SZMJV PH Hatósági Osztály |
|  | **Ágoston Sándor irodavezető** | **-** | SZMJV PH Hatósági Osztály, Közterület-felügyelet |
|  | **Kalmár Ervin osztályvezető** | - | SZMJV PH Városüzemeltetési Osztály |
|  | **Bonti Tamás irodavezető** | **jelen** | SZMJV PH Városüzemeltetési Osztály, Kommunális és Környezetvédelmi Iroda |
|  | **Bokányi Adrienn tanácsnok** | - | 2. sz. választókerület képviselője |
|  | **Putz Attila képviselő** | **-** | 7. sz. választókerület képviselője |
|  | **Dr. Kecskés László képviselő** | **-** | 11.sz. választókerület képviselője |
|  | **Irmai Krisztián** | **-** | Lime Technology Kft. képviselője |
|  | **Kiss Viktória** védelmi ügyintéző | **jelen** | SZMJV PH Hatósági Osztály |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság ülésén megjelenteket. Az ülést megnyitja, megállapítja, hogy a Bizottság 11 fővel határozatképes, 5 fő hiányzó van. A jegyzőkönyvet Kiss Viktória védelmi ügyintéző vezeti. Jegyzőkönyv hitelesítésére felkéri Bor Balázs tagot, erről szavazniuk nem szükséges.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 8-at fognak tárgyalni, a „Különfélék”-kel együtt. Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**21/2024. (IV.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2024. április 22-i ülésének napirendjét az alábbiak szerint fogadta el:

**Nyilvános ülés:**

**1./** **Javaslat Szombathely 2023. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló beszámoló elfogadására (Közgyűlési 3.)**

 **Előadó:** Dr. Koncz Gabriella r. ezredes, kapitányságvezető, a Bizottság tagja

**Meghívott:** Dr. Pilisi Gábor r. dandártábornok, Vas Vármegyei Rendőr-főkapitányság Főkapitánya

**2./** **Tájékoztató a köztisztasággal kapcsolatos szabályszegések kapcsán indított eljárásokról**

 **Előadó:** Dr. Holler Péter, a Hatósági Osztály vezetője

**3./ Javaslat a polgárőr egyesületek támogatási kérelmének elbírálására, 2024. évi alaptámogatás elosztására**

 **Előadó:** Dr. Holler Péter, a Hatósági Osztály vezetője

**4./ Javaslat Szombathely város területén forgalmi rend változtatással kapcsolatos döntések meghozatalára**

**Előadó:** Kalmár Ervin, a Városüzemeltetési Osztály vezetője

**Meghívottak:** Bokányi Adrienn tanácsnok, a 2. sz. választókerület képviselője

 Putz Attila, a 7. sz. választókerület képviselője

 Dr. Kecskés László, a 11. sz. választókerület képviselője

**5./** **Javaslat mikromobilitási járművek kölcsönzési célú közterületi elhelyezésére vonatkozó Együttműködési megállapodás meghosszabbítására**

 **Előadó:** Kalmár Ervin, a Városüzemeltetési Osztály vezetője

 **Meghívott:** Irmai Krisztián, a Lime Technology Kft. képviselője

**6./ Javaslat Szombathely Megyei Jogú Város Bűnmegelőzési és Közbiztonsági Koncepció Cselekvési Programjával kapcsolatos döntések meghozatalára**

 **Előadó:** Dr. Holler Péter, a Hatósági Osztály vezetője

**7. / Áttekintés az elmúlt időszak rendőrségi intézkedéseiről** *(szóbeli előterjesztés)*

 **Előadó:** Dr. Koncz Gabriella r. ezredes, kapitányságvezető, a Bizottság tagja

**8./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ Javaslat Szombathely 2023. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló beszámoló elfogadására (Közgyűlési 3.)**

 **Előadó:** Dr. Koncz Gabriella r. ezredes, kapitányságvezető, a Bizottság tagja

**Kelemen Krisztián képviselő, a Bizottság elnöke:** Mielőtt átadja a szót, elmondja, hogy ő már végighallgatta ezt a beszámolót Polgármester Úrral, Ágoston Sándor irodavezetővel és Kiss Viktória elnökkel. Köszöni a meghívást, nagyon tanulságos volt, már most előre szeretné megköszönni a rendőrség munkáját, illetve az Önkormányzat és a rendőrség közötti kiváló együttműködést, és támogatni fogják továbbra is a rendőrséget. A cél közös, hiszen mindannyiuknak a legfontosabb dolog az életében Szombathely közbiztonsága és annak növelése. Átadja a szót dr. Koncz Gabriella r. ezredes kapitányságvezetőnek.

**Dr. Koncz Gabriella r. ezredes, kapitányságvezető, a Bizottság tagja:** Készítettek egy kisfilmet, amely 2023. év legfontosabb eseményeit jeleníti meg képekben, kéri, hogy a Bizottság tagjai tekintsék meg.

*A Bizottság ülésén levetítésre került a kisfilm.*

**Dr. Koncz Gabriella r. ezredes, kapitányságvezető, a Bizottság tagja:** Igyekeztek minden szakterületet belefoglalni. A 2023. év nem volt könnyű év a Kapitányság életében, hiszen november 1-jével személyzeti változások következtek be, felvillant a képen Dr. Gulyás Ferenc ezredes Úr, aki 10 hónapon keresztül vitte a Kapitányságot a 2023. évben. Ő november 1-én lett kapitányságvezető, előtte Körmenden szolgált. Természetesen ettől függetlenül megteszi az értékelést. Néhány általános adatot ismertet. A Kapitányság területén 40 település van, ebből kettő város, Szombathely, mint megyei jogú város, valamint Vép. Szombathely lakosainak száma 74.000 fő körül van, Vép kb. 3.500 fő, 646 km2-nyi határszakaszon tevékenykednek, ebből 55 km határszakaszuk van. Ezt azért emeli ki, mert amikor ideiglenes határzár volt, a Szombathelyi Kapitányság az 55 km-ével nagyon kivette a részét a határzár vonatkozásában. A 3 fő útvonalat azért emeli ki, mert azok nem csak közlekedésrendészeti szempontból okoznak időnként fejtörést, hanem az utazó bűnözés melegágya lehetne. Mert olyan a város és a megye elhelyezkedése, hogy sokszor akármilyen irányba indul el, nagyon gyorsan ki lehet érni Ausztriába vagy a szomszédos megyékbe. A bűnügyi helyzet értékeléséről pár szót szól. Az érdekelte a legjobban a másik bizottságot, hogy a grafikonon látni, hogy az összes bűncselekmény számban növekedés van, amin nem is tud mit taglalni, 2010. évhez képest még mindig jól állnak, amikor jogszabály változás következett be a rendőrség életében, akkor módosították az értékhatárokat, szabálysértési törvényt is változtattak, de nyilván a rendőrségnek is kialakult már olyan munkamódszere, rutinja, amivel nagyon jól tudták kezelni a bűncselekményeket. Joggal kérdezhetik, hogy miért emelkedett közel 30 %-kal a bűncselekmények száma, amelynek kettő fő okát tudja mondani. Egyrészt, hogy nem lehet csak a számok alapján megítélni egy kapitányság tevékenységét. Elsősorban azért vannak magas számú emelkedések, mert azt tapasztalják, hogy az elmúlt évben rohamos megnövekedett a Btk. 375. §-ban foglalt és a hivatalos nevét nem is mondja, de ez a kibertérben elkövetett bűncselekmények számai. Rettenetesen megnövekedtek, ez az egyik, nagyon sok sorozat bűncselekményt ennek kapcsán, az online csalások kapcsán, bevitték, ez egy utóstatisztika, már a bevitt bűncselekményeket láthatják a kivetítőn. A másik pedig, hogy visszatértek a COVID előtti számokhoz, 2018. évben 2068-cal számoltak, most pedig az össz-számuk 2100, a bűncselekmények száma az egész kapitányságnak, amiből nyilván java részt Szombathely fogja elvinni, azt írták bele az évértékelőbe, hogy a legfertőzöttebb város, próbálta összevetni a többi kapitányságnak az eredményeivel, de rájött egy idő után, hogy teljesen felesleges ezen gondolkodni, egyszerűen a közelükbe se érnek a többi kapitányságoknak a mutatói. Mivel 70 ezres városról van szó, itt fog tornyosulni az emberek többsége, akár azért, mert itt él, akár azért, mert itt dolgozik, stb., tehát a bűncselekmény számok itt tornyosulnak. Arra kéri a Bizottság tagjait, hogy azokból a számokból messzemenő következtetéseket ne vonjanak le, mert most fognak visszatérni a COVID előtti számokhoz, hiszen akkor kijárási tilalom volt és egyéb olyan intézkedések, amik miatt alapjaiban véve bűncselekményeket, hacsak nem otthon, egymás között követték el, az utcán, közterületen nem tudtak elkövetni. Emelkedés mutatkozik nyilván a kiemelten kezelt bűncselekményeknek a számában és a közterületi bűncselekményeknek a számában is. De nem beszélt még a nyomozáseredményességi és a felderítési mutatókról, amikkel mérik a munkájukat, de leginkább a felderítési mutatóval. A kivetítőn látni, hogy jócskán van javulás a mutatók esetében. Igaz, hogy vannak emelkedő számok, az előbb említett okok miatt, de mégis több százalékpontos eredményt tudtak összeszedni, és hangsúlyozta, hogy a 2018-as számokhoz tértek vissza. Szeretné, ha a számok lejjebb mennének, de a 30 éves szakmai tapasztalata azt mutatja, hogy nem bizakodó, mert a csalások száma óriási számban növekszik. Néhány szót mond a tendenciákról. Az évértékelőn elmondta, hogy azért a kibertérben elkövetett csalásokat választotta, mert valóban most ezzel találkoznak a legtöbbet. Korábban, 10 évre visszamenőleg még tudtak olyanról beszélni, mint betöréses lopás, lakásbetörések, amik most is vannak, de elenyésző számban. Átalakult a bűncselekmények szerkezete és a kibertérben elkövetett bűncselekmények a száma rohamosan megnövekedett, és ebben azt gondolja, hogy egyelőre nem is lesz változás. Annak, hogy miért is szaporodtak el ennyire ezek a bűncselekmények, több oka is van. Egyrészt, hogy a sértetteknek a vásárlási szokásai irtózatos módon megváltoztak. Senki nem akar már kilépni az otthonából, mindenki online intézi az ügyeit, lassan már élelmiszerért sem akarnak elmenni. És ha online vásárol, használja a bankkártyáját és megadja az adatait, kimegy minden a világhálóra. A másik, az azonnali utalások rendszere, másodperceken belül ott van a pénz a másiknak a számláján. Azt vették észre, hogy a csalók a legkülönfélébb módszereket kihasználva szerzik meg a bankkártya adatokat, az azonnali utalásokat általában nem magyar pénzintézetnél vezetett bankszámlára utalják, nemzetközi, külföldi bankszámlákra utalják át, és mondani sem kell, csak bűnügyi jogsegélyek árán tudnak több hónapos procedúra után egyáltalán valamit tenni. És harmadsorban, bizony, az az igazság, hogy a sértetteknek az informatikai ismeretei mindenféleképpen kívánnivalót hagynak maguk után. Az is biztos, hogy amikor telefont kapnak egy OTP vagy bármilyen más pénzintézet vélt alkalmazottjaitól, akkor egy olyan presszió nehezedik rájuk, aminek hatására megadják a bankkártyák adatait. Iszonyatos pénzösszegekről van szó, a tavalyi évben, ha jól emlékszik a számokra, akkor Magyarország vonatkozásában 25-30 milliárd forint kárösszegről beszél, amiből kb. 5 milliárdot térítettek meg a pénzintézetek, a többi a sértettek kára lett. Az utóbbi időben a pénzintézetek felmérték ennek a fontosságát és együttműködési megállapodásokat kötnek, nyilván országos szinten, az OTP az elsők között volt, de most már azt látják, hogy a többi pénzintézet is felismerte, hogy ez már a továbbiakban nem mehet. És lassan odajutnak az emberek, hogy nem bíznak a bankokban. Most is felhívja a figyelmet, hogy senki ne adja ki az adatait, kétszer is gondolja meg, hogy kinek milyen adatot ad meg, online vásárlás során csak megbízható oldalról és nézzék meg, hogy hova utalnak. Épp ezért vallja és hisz abban, hogy a megelőzésre óriási hangsúlyt kell fektetni. „Jobb megelőzni a bűntetteket, mint büntetni azokat”, Beccaria mondta ezeket a szavakat annak idején és azt gondolja, hogy a beccaria-i gondolkodásmód a napjainkban is nagy szerepet kap. A Kapitányságon egy bűnmegelőzési előadó dolgozik, csak ezt a munkakört látja el, ő három középiskolában és a hozzá kapcsolódó kollégiumokban lát el feladatot. Próbálja a fiataloknak a megelőzés alapelveit átadni. Azt látják, hogy ez nagyon hasznos szakterület, szeretne erre még többet szánni, mert úgy gondolja, hogy minél kisebb korban kezdik oktatni a fiatalokat, annál jobban tudnak eredményeket elérni. Kiemeli a Vármegyei Főkapitányság Bűnmegelőzési Alosztályát, megyei szinten működő egységről beszélnek, akik nagyon-sokat dolgoznak és számos olyan program van, mint például: „Házhoz megyünk!”, „Mentsétek meg Gordont!”.

A rendészeti helyzetről néhány szót, ami a másik nagy szakterülete a rendőrségnek a bűnügy mellett. 24 órás lefedettség működik Szombathelyen, mindig van rendőr az utcán. Azt gondolja, hogy stabil a közbiztonság, és az emberek biztonságérzetét romboló szélsőséges cselekmények nem valósultak meg. Természetesen voltak olyan médiában megszellőztetett események, amelyek feldúlták a szombathelyiek életét. A Fő téren illetőleg a május elsejéhez kapcsolódó eseményeken történt atrocitásokról van szó. A megfelelő lépéseket megtették, előzetes letartóztatásban vannak azóta is az elkövetők, a napokban fog megtörténni a bírósági tárgyalása ezeknek az ügyeknek. Összességében úgy gondolja, hogy szélsőséges és kiugró bűncselekményekkel nem találkoznak, ha találkoznak, akkor azokat megfelelően kezelik is. A rendészeti szakterületnél az elfogások és az előállítások száma fontos mérőeszköz, hol stagnálnak, hol kiugróak az adatok, most azt vették észre, hogy az elfogadások száma kicsit csökkent, az előállítások száma nőtt. A közterületi óraszámok némileg csökkentek, 8 %-kal, viszont az intézkedési mutatók ettől függetlenül 15%-kal nőttek. Tehát még azt is tudja mondani, hogy kevesebb létszámmal hatékonyabban tudták elvégezni a feladatukat. Nagy szerepük van és ezért nagy erőt szerveznek a rendezvénybiztosításokra, széles a spaletta, egyrészt az NB I-es kosárlabda csapat, az NB II-es csapatok, ott vannak a kiemelt rendezvények, a Savaria Történelmi Karneváltól kezdve, a Szentivánéji Vígasságokig, körmenetek, a rendőrség ott van és ellátja a biztosítási feladatokat. Számosítva ezt: 642 fő 4424 órában biztosította ezeket a rendezvényeket. A rendezvénybiztosításokat panasz, kritika, események nélkül tudták biztosítani, szervezetten, fegyelmezetten. Az év elején megtörtént a Készenléti Rendőrséggel az együttműködés a tekintetben, hogy ők napszakonként egy-egy járőrpárral besegítenek Szombathely közterületi rendjének fenntartásába. Az esetek döntő többségében jelen vannak. Próbálják a látható rendőrséget kidomborítani Szombathelyen, ami a bűnmegelőzésnek lehet akár egyik formája is.

Néhány szó a körzeti megbízottakról. A Kapitányság területén 21 körzeti megbízott, Szombathely városában 4 fő tevékenykedik. Nagyon szeretik ezt a szolgálati formát a kollégái, a polgármesterek illetőleg az önkormányzat is üdvözli ezt a szolgálatot. Azt szokta mondani, hogy ők a köldökzsinór a társadalom és a rendőrség között. Szolgálatuk jelentős része közterületen történik, ez nem azt jelenti, hogy időnként más feladatot nem látnak el, valóban nincs ott 24 órában, mert ki kell adni nekik is a pihenőidőt, a szabadságot, a kisebb településen nem tudnak 24 órában rendet biztosítani. Az utóbbi időben a körzeti megbízottak némi nyomozó munkát is ellátnak, ami korábban is bent volt nekik az alapfeladataik között, a szabályzat erre ad lehetőséget, ő ezt visszavezette, hogy legyenek érzékenyek erre a saját területükön történt bűncselekmények vonatkozásában.

Illegális migrációval kapcsolatban az utóbbi időben azt vették észre, hogy hál’ Istennek egy kicsit csökkent a migráció, vagy legalábbis az illegális migráció, különösen Szombathely városának tekintetében, 196 migránssal, illetőleg 14 embercsempésszel szemben intézkedtek. A régiós mélységi ellenőrzések továbbra is megtörténnek, a határra vezető utakat, a határmenti településeket lefogják. Mondania sem kell, hogy az embercsempészeknek ez egy kifizetődő ágazat, egyes becslések szerint kb. 3 milliárd maradt az embercsempészek zsebében. A jó hír az, hogy mostanában nem olyan mértékű a déli határszakasznak a megerősítése, nem kell annyiszor menniük, olyan mértékben. A tulajdon elleni szabálysértéseknek a száma nem nagyon, de azért megnövekedett, a bolti lopásokról, lépcsőházakból, az 50.000,- forintot el nem érő lopásokról van szó, külön egység vizsgálja ezeket a közrendvédelmi szakterületen belül, 20 %-ot is emeltek a felderítési mutatókon, 70 % felett van, nagyon hatékonyan dolgoznak.

Ami nem sikerágazat, az a közlekedésrendészet. Egyrészt azért, mert ha büntetnek, az a baj, ha nem büntetnek, akkor meg az a baj. A Szombathelyi Rendőrkapitányság nemcsak a Szombathelyhez tartozó 40 településen, hanem a Kőszegi Rendőrkapitányság területén is ellát helyszínelő feladatokat. Mindenféle mutatóik emelkedtek. A baleseti számok, tehát a sérüléssel járó balesetek, a halálos balesetek száma is nőtt 1-ről 2-re. Súlyos sérüléssel járó baleseti számok is nőttek, egyedül a könnyű sérüléssel járó balesetek száma csökkent egy picit. A mostani számokra nézett, mintha most jobban kezdene csökkeni, az idei év tekintetében. Mit lehet tenni? Úgy gondolja, hogy ezt csak rendészetileg nem lehet megállítani. Azt gondolja, hogy a közlekedési morál változására van szükség, amit nagyon komolyan gondol. A másik bizottsági ülésen is kapott kérdéseket, hogy sebességkorlátozás és hogy miért nem mérnek. Mérnek, de úgy tűnik, nem tudnak eleget mérni. De továbbra is úgy gondolja, hogy ehhez a rendőrség nem elég, mert az is kellene, hogy aki reggel beül az autóba, az tudatosítsa magában, hogy haza akar élni, nem akar balesetet okozni, nem akar balesetbe kerülni. Ehhez az kell, hogy betartsák a szabályokat. Tehát hiába mérnek a rendőrök, azzal nem biztos, hogy átreformálják az embereket. Nagyfokú gondolkodásmód-váltásra van szükség. Az okos közlekedésre való nevelést nagyon fontosnak tartja, amibe ők is, a rendőrök is becsatlakoznak, hogy a fiatalok már óvodás, általános iskolás korukban sajátítsák el az alapokat és talán felnőtt korukban nem fognak szabálytalanságot elkövetni közlekedés során. Üdvözlik a traffiboxok kialakítását, nagyon jó, hogy Szombathely erre áldoz pénzt, de kell változnia a lakosságnak is. Egyet tud ígérni, amit korábban is elmondott már, lesznek továbbra is ellenőrzések, és itt három fő közlekedési szabálytalanságra hívja fel a figyelmet, mert nagyon sok baleset van ennek kapcsán.

Együttműködés, nagyon nagy hangsúlyt helyeznek az együttműködésre, és azt gondolja, hogy csak akkor lehet jól csinálni, ha jóban vagy azzal, akivel csinálod. Eddig nagyon pozitív a tapasztalata. Mind a várossal, mind magukkal a képviselő-testület tagjaival – de most sorolhatná az ügyészséget, bíróságot, egyéb civil szervezeteket is – mindenkivel nagyon jó együttműködést tudott a kapitányság kialakítani. Köszöni, hogy támogatták a munkáját az elmúlt 6 hónapban és az elmúlt évben a Kapitányság munkáját. Azt gondolja, hogy ez egy csapatmunka. A Kapitányság nem tudott volna ilyen eredményeket elérni, ha a munkatársai, a társszervek, az együttműködő szervek, illetőleg a lakosság a törvénytisztelő magatartásával nem járul hozzá. Nem tudja, hogy tudják-e azt, hogy a szombathelyi járás a 175 járás közül a 27. helyen végzett az élhetőség szerinti rangsorolásban 2023-ban. Ebben az oktatás, a munkaerőpiac, a vásárlási lehetőség, az egészségügy, a kultúra mellett bizony a bűnözés is bent van. Vas megyében az összes járást beelőzték, amire úgy gondolja, hogy mindenki büszke lehet. Köszöni mindegyikőjük segítségét, és kéri, hogy ezt a beszámolót fogadják el, és a továbbiakban is segítsék a rendőrkapitányságnak a munkáját.

**Kelemen Krisztián képviselő, a Bizottság elnöke:** Köszöni Kapitány Asszony beszámolóját. Szívből ajánlja a beszámoló elfogadását, az előző Bizottság egyhangúlag elfogadta. Gratulál a 70 % feletti nyomozáseredményességi mutatóhoz, úgy gondolja, hogy ez kiváló számadat. Összességében azt látni, hogy a bűnügyi statisztikai számok emelkedtek, viszont a rendőrség ezt kiválóan tudja kezelni. Szakmailag kiváló kezekben van a közbiztonság Szombathelyen. Köszöni a Rendőrség munkáját.

**Bor Balázs, a Bizottság tagja:** Köszöni és gratulál az eredményekhez.

**Kelemen Krisztián képviselő, a Bizottság elnöke:** A beszámoló elektronikusan kiküldésre került, de Kapitány Asszony részletesen ismertette a főbb számokat. Nagyon részletes volt az írásos beszámoló, kevesebb kérdés is van.

**Egyed László tű. alezredes, a Bizottság tagja:** Gratulál az eredményhez. Valóban erre mindenki büszke lehet. Amiről szól, az alternatív megoldások a közlekedési morál javítására. Egy példát hoz, a Kárpáti Kelemen utcában egyszer megpróbálta végigvinni a „fekvőrendőr” kialakítását, nem sikerült, mert vannak olyan gyűjtőútnak minősített utak, ahol nem lehet ezeket kialakítani, jogszabály alapján. A másik dolog, a telepített traffiboxok, azokon a pontokon, ahol elhelyezte a város, azok nagyon jók, de egy példát mond, az elkerülő út a Vadász étteremnél, 40-es vagy 30-as tábla kint van, tartják a sebességet és ahogy elhagyják a traffiboxot, abban a pillanatban kilőnek akár motorral is. És itt mutat rá mindenki, hogy valóban a morállal van baj, hogy utána is be kellene tartani a sebességet. Valóban a lakosság gondolkodásmódját kellene megváltoztatni.

**Dr. Koncz Gabriella r. ezredes, kapitányságvezető, a Bizottság tagja:** Köszöni és a „fekvőrendőrre” reagálna. Nem tud jót tenni a rendőrség. Lennének megoldások, a Kárpáti Kelemen utcából kaptak is levelet, Polgármester Úr is írta, hogy mennyire támogatják a traffiboxok kialakítását, az ORFK részére továbbítják is a megyén keresztül a levelet. Közlekedik abban az utcában, úgy gondolja, hogy a legfőbb gond, hogy korábban az Szombathely legnívósabb utcája volt, kevés közlekedővel, most viszont már átkötő, „egérútnak” használják. Talán nem is maga a száguldozás a gond, hanem inkább a nagy forgalommal van a baj.

**Kelemen Krisztián képviselő, a Bizottság elnöke:** Igen, valóban nehéz jót tenni, minden éremnek két oldala van. A fekvőrendőrre visszatérve, a lakosság egy része szeretne, de amikor ki van helyezve, akkor azzal szembesülnek, hogy ha átmegy egy platós autó, akkor az hangos, és utána aláírásgyűjtés jön, hogy szedjék vissza. Ő próbál mindig a józan paraszti észnél maradni, és mérsékletességre inteni mindenkit. Folyamatosan változik a világ, ami egykor a nyugalom szigete volt, az előbb-utóbb nyüzsgő városrész lesz. Nehezebben alkalmazkodnak az emberek a változáshoz, kevesebb türelemmel. Ő is úgy gondolja, hogy az edukáció a legfontosabb és Magyarországnak óriási elmaradása van. Úgy gondolja, hogy 4 fő téma van, amit már általános iskolában el kellene kezdeni tanítani (KRESZ-ismeretek, szelektív hulladékgyűjtés, drogprevenció, pénzügy), valamint, hogy a szülő erre szocializálja a gyermeket. És valóban, nem lehet mindig engedni a lakossági kérésnek, mert akkor káosz alakulhat ki. Nehéz dolguk van. Sokan laknak már az agglomerációban, mindenki keresi az alternatív útvonalakat. A közlekedésben nagy szükség van a türelemre, toleranciára.

**Dr. Holler Péter, a Hatósági Osztály vezetője:** Ágoston Sándor irodavezető és a maga nevében, valamint a teljes Hatósági Osztály nevében is gratulál az elért eredményekhez és köszöni a hatékony együttműködést, hiszen nap mint nap eredményesen együtt dolgoznak a közterület-felügyelők a rendőrökkel.

**Kelemen Krisztián képviselő, a Bizottság elnöke:** Van-e esetleg kérdés, észrevétel? Ha nincs, akkor annyit tenne hozzá, hogy ő is gratulál a munkához és bízik benne, hogy az idei év még jobb lesz, látva a rendőrség aktivitását. A „Különfélék” napirend keretében mondta volna el, de úgy gondolja, hogy ehhez csatlakozik. Az Önkormányzat próbálja támogatni a rendőrség munkáját, tevékenyen részt venni a bűnmegelőzésben, ő már fél éve dédelget egy gondolatot, amit megosztott az éves szakmai beszámolón Főkapitány Úrral, illetve Polgármester Úrral, miszerint a Városházán elsősorban a kiberbiztonsággal kapcsolatban készítsenek egy konferenciát, ami elsősorban az időskorúak edukációját célozná meg, mert elsődleges célcsoport az idősek. Egyúttal jelzi, hogy mindenkit szeretettel várnak a konferenciára, Főkapitány Úr és Kapitány Asszony is támogatásáról biztosította őt. Május 17-ére szervezik a konferenciát, délután 13 órától 17 óráig, vélhetően a „Fókuszban az idősek védelme” címet fogja viselni. 3 fő témát ölelnek át: kiberbiztonság, vagyonvédelem és áldozatsegítés. Nemcsak azokat várják a konferenciára, akik még nem estek áldozatul, hanem azokat is, akik már áldozatokká váltak, mert fognak tájékoztatást adni az Áldozatsegítő Központ által, hogy segítségre és milyen lehetőségekre számíthatnak. Lesz kérdezz-felelek rész is, hiszen nap mint nap különböző módszerek. Némethné Dr. Zsigó Zitával közösen dolgoznak most ezen, az előadásokat a rendőrség és az Áldozatsegítő Központ munkatársai fogják tartani. A rendezvényt Polgármester Úr fogja megnyitni, a közgyűlési terem befogadó létszáma 200 fő, az Aktív Időskor program keretében belül meghívják az időseket. Mindenkit szeretettel vár a rendezvényre.

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatokat és az alábbi határozatokat hozta:*

**22/2024. (IV.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat Szombathely 2023. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló beszámoló elfogadására”* című előterjesztést megtárgyalta, és a Szombathely 2023. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló, a Rendőrségről szóló 1994. évi XXXIV. törvény 8. § (4) bekezdése alapján készített beszámoló elfogadásáról szóló határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

 Dr. Koncz Gabriella r. ezredes, kapitányságvezető

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** a Közgyűlés 2024. április 25-i ülése

**2./ Tájékoztató a köztisztasággal kapcsolatos szabályszegések kapcsán indított eljárásokról**

 **Előadó: Dr. Holler Péter, a Hatósági Osztály vezetője**

**Dr. Holler Péter, a Hatósági Osztály vezetője:** Eljött az ideje a szokásos, félévenkénti tájékoztatónak. Most már több mint 3 éve megtörtént a jogszabály-módosítás, amely miatt a klasszikus szemetelés nem számít szabálysértésnek, hanem közigazgatási szabályszegésnek, amiben a Kormányhivatal Környezetvédelmi, Természetvédelmi és Hulladékgazdálkodási Főosztálya jár el. Az elmúlt időszakban, 2023. október 1. és 2024. március 31. között 45 ilyen esetet továbbított a Felügyelet a Főosztálynak, 4 esetben jutottak el bírságig, ami az eddigiekhez képest alacsonyabbnak tűnik, de több esetben még folyamatban vannak az ügyek. Az összesítés azonban úgy gondolja, hogy sokatmondó, a Felügyelet a 3 év alatt 290 köztisztasági szabályszegéssel kapcsolatos esetben kereste meg a Főosztályt, amely ebből 62 esetben mellőzte a közigazgatási hatósági eljárás megindítását, amikor nem lehetett kideríteni, hogy ki követte el ezt a közigazgatási szabálysértést. 228 esetben indult eljárás, ebből 181 esetben hulladékgazdálkodási bírság (közigazgatási bírság) kiszabására került. Jelenleg nincs információjuk, hogy változna-e a jogszabály, sokszor említették már, de még mindig egy alacsony összegű, nem visszatartó erejű bírságról van szó. De a Közterület-felügyelet továbbra is mindent megtesz, amit tud és amikor észlelnek ilyen köztisztasági szabályszegést, akkor kezdeményezik a szükséges eljárást és azt gondolja, hogy a Kormányhivatal is megteszi, amit lehet. Továbbra is úgy gondolja, hogy nagyon jó az együttműködés a Főosztállyal. Bíznak benne, hogy lesz majd szigorítás a jogszabályban.

**Kelemen Krisztián képviselő, a Bizottság elnöke:** Köszöni a részletes tájékoztatót. Ő is várja a szigorítást. Megköszöni a Közterület-felügyelet munkáját, hiszen minden tőlük telhetőt megtesznek, annak érdekében, hogy tisztább legyen a város. 2019. évben ő volt az, aki kiállt és zéró toleranciát hirdettek az illegális hulladék lerakókkal szemben. Azt gondolja, hogy szemmel látható a változás az elmúlt években. Egy példát mond: A Parkerdő területén minden évben hirdetnek szemétszedési akciót, amelyeken ő mindig részt vesz, és azt látja, hogy az idei évben sokkal tisztább volt a Parkerdő területe, mint 5-6 évvel korábban, illetve azt látja, hogy Szombathely belterületén is nagyobb a tisztaság, mint pár éve. Az vélhetően köszönhető annak is, hogy elkezdték bekamerázni a szelektív hulladékgyűjtők szigeteket, próbálják nevelni a lakosságot, hogy azokat a szigeteket a rendeltetésüknek megfelelően használják, ne pedig lomtalanításra. Ettől függetlenül vannak notórius problémák, de ezt is kezelik és itt köszöni meg a SZOVA Zrt. munkáját. Kiemeli, hogy e téren is rendet kellene tenni a fejekben, a lakosságnál komoly gondolkodásmódbeli problémák vannak. Az elmúlt hétvégén találkozott azzal a problémával, hogy a Pázmány Péter körút végén, a minigarzon társasháznál, a konténer kukák mellé gyakorlatilag lomtalanítást raktak ki, véleménye szerint egy lakásból, a SZOVA munkatársai intézkedtek, ami közvetlenül a kuka mellett volt, azt elvitték, de bútordarabokat nem tudták elvinni. Ilyenkor azt kell tudni, hogy ha a lakó kirakja a konténer mellé, akkor a társasháznak kell az elszállítást külön kell megrendelni, saját költségén és úgy viszi el a SZOVA. Ezért mondja, hogy már az általános iskolában arra kellene tanítani a gyerekeket, hogy ne csináljanak ilyeneket. Hiszen a bútorokat ingyen le lehet adni a Körmendi úti lerakóba, nem is kell hozzá szombathelyi lakcímkártya. Komoly gondolkodásmódbeli problémák vannak.

Köszöni a Kormányhivatal és a Közterület-felügyelet munkáját és a közös, hatékony együttműködést.

Van-e esetleg kérdés, észrevétel? Nem volt, így szavazásra teszi fel a határozati javaslatot a módosítással, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**23/2024. (IV.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a köztisztasággal kapcsolatos szabályszegések kapcsán indított eljárásokról szóló tájékoztatót tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**3./ Javaslat a polgárőr egyesületek támogatási kérelmének elbírálására, 2024. évi alaptámogatás elosztására**

 **Előadó:** Dr. Holler Péter, a Hatósági Osztály vezetője

**Dr. Holler Péter, a Hatósági Osztály vezetője:** A polgárőr támogatásnak az első része a létszámarányos támogatás. Megjegyezné, hogy az 5 egyesületből 4 nyújtotta be a kérelmet, a Szombathelyi Polgárőr Egyesület nem, kiküldték a levelet kétszer, fel is hívták a vezetőt, tehát telefonon is kiértesítették őket, de nem nyújtották be a kérelmet. Azt gondolja, hogy tovább nem várnak, a kollégái megtettek mindent, amit tudtak, mégsem nyújtották be, ezért most a másik 4 egyesület támogatására tesznek javaslatot.

**Kelemen Krisztián képviselő, a Bizottság elnöke:** Köszöni a tájékoztatást. Az a szerencse, hogy fejkvóta van, ha szabad így fogalmaznia, ami azt jelenti, hogy azzal, hogy nem érkezett be a kérelem a határidőre, szerencsére ebben az esetben nem hátráltatja a többi egyesületnek a támogatását. Ő is fog beszélni az egyesület vezetője, hogy szeretné, hogy a korábbi évek gyakorlatát folytatnák, hogy minden határidőben beérkezik és ne nekik kelljen könyörögni, hogy pénzt, támogatást adhassanak a részükre. Kiemelné és egyben megköszönné a polgárőr egyesületek munkáját, akik szoros együttműködésben vannak nemcsak a rendőrséggel, hanem a Szombathelyi Önkormányzattal is. Az előterjesztésben foglalt táblázatot ismerteti, amely szerint a Claudius Polgárőr Egyesület 51 fővel 255.000,- Ft, a Gyöngyöshermán-Szentkirályi Polgárőrség 37 fővel 185.000,- Ft, a Klapka György Lovas Polgárőr és Hagyományőrző Egyesület 14 fővel 70.000,- Ft, a Százhold Polgárőr Egyesület pedig 16 fővel 80.000,- Ft támogatásban részesülne, amennyiben a Bizottság megszavazza. Ez összesen 118 fő, az 5. egyesület nélkül, ami 590.000,- Ft támogatást jelent az egyesületeknek.

Van-e esetleg kérdés, észrevétel? Nem volt, így szavazásra teszi fel a határozati javaslatot a módosítással, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**24/2024. (IV.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat a polgárőr egyesületek támogatási kérelmének elbírálására, 2024. évi alaptámogatás elosztására”* című előterjesztést, és javasolja a polgármesternek, hogy a polgárőr egyesületeknek a 18/2024. (III.25.) BKKB számú határozatban meghatározott elvek figyelembevételével, az előterjesztés 1. számú mellékletében szereplő támogatási összegeket biztosítsa alaptámogatásként az önkormányzat 2024. évi költségvetéséről szóló 8/2024. (III.5.) önkormányzati rendelet 13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Polgárőr szervezetek támogatása” sora terhére.

**Felelős:** Kelemen Krisztián, a Bizottság elnöke

 (a végrehajtás előkészítéséért:

 Dr. Holler Péter, a Hatósági Osztály vezetője,

Stéger Gábor, a Közgazdasági és Adó Osztály vezetője)

**Határidő:** 2024. május 31. a támogatási szerződések megkötésére

**4./ Javaslat Szombathely város területén forgalmi rend változtatással kapcsolatos döntések meghozatalára**

**Előadó:** Kalmár Ervin, a Városüzemeltetési Osztály vezetője

**Meghívottak:** Bokányi Adrienn tanácsnok, a 2. sz. választókerület képviselője

 Putz Attila, a 7. sz. választókerület képviselője

 Dr. Kecskés László, a 11. sz. választókerület képviselője

**Bonti Tamás, a Kommunális és Környezetvédelmi Iroda vezetője:** Jelenleg 4 javaslatot hoztak be.

A Gömör utcában forgalmi rend változást kértek a lakók, hogy a „Várakozni tilos” jelzőtábla helyett „Megállni tilos” jelzőtábla kerüljön elhelyezésre, mivel van, hogy az utca mindkét oldalán parkolnak, így az utcában nehézkes a közlekedés. Ők is látták a helyszínen, hogy mennyire nehézkes. Továbbá a lakók kérése, hogy a tábla kihelyezése után kérjék meg a rendőrséget, közterület-felügyeletet, hogy a tábla hatályát szigorúbban ellenőrizzék, mert a napi életüket befolyásolja, hogy hogyan tudnak befordulni a kapubejárókra.

Gagarin utcai forgalmi rend változással kapcsolatban a Pálos Károly Szociális Szolgáltató Központ és Gyermekjóléti Szolgálat jelezte az Önkormányzatnak, hogy a Gagarin u. 24. sz. ingatlanon működő Idősek Klubja megközelítését szolgáló telekbejáró előtt és után közvetlenül parkolások tapasztalhatók, ami miatt nehézkes a kihajtás a Gagarin utcára. Voltak kint a helyszínen és ők is az elmondottakat tapasztalták. A probléma megoldása érdekében indokolt megállási korlátozás bevezetése a telekbejáró környezetében, valamint „X” burkolatjel felfestése a telekbejáró előtt és után. Mivel a telekbejáróról a kihajtás nincs korlátozva, ezért a telekbejáró előtt a záróvonalat meg kell szaggatni, így pótolva lesz egy hiányosságuk, a felfestés megtörténik.

A Szombathely, 11-es huszár út 106. szám melletti útszakaszon „Megállni tilos” közúti jelzőtábla kihelyezésével kapcsolatosan elmondta, hogy megkeresték Képviselő Asszonyt, hogy atársasház keleti oldalán lévő útszakaszon a társasház mögötti parkolóból jobbra történő biztonságos kihajtási lehetőség, illetve a kétirányú forgalom biztonságos lefolytatásának lehetősége biztosított legyen, kerüljön várakozási, vagy megállási korlátozást elrendelő közúti jelzőtábla kihelyezésre. A megkereséshez csatolt fényképekkel alátámasztották kérésüket, amelyeken látszik, hogy a Szombathely, 11-es huszár út 106. szám melletti útszakaszon várakozó gépjárművek akadályozzák a parkolóból történő biztonságos kihajtás lehetőségét. A lakók kényelmi szempontból szoktak ott megállni, és ezzel nehezítik a tolatást is, főleg éjszaka.

A Brassó utca egyirányúsításával kapcsolatosan tájékoztatta a Bizottságot, hogy a körzet képviselője kérelemmel fordult az Önkormányzathoz, hogy a Brassó utca kerüljön egyirányúsításra a Vépi út felől az Ikervár utca irányába, mely a Brassó utca lakóinak kérése. A lakók kérésének oka, hogy a szűk utcában közlekedő teherautók nem a Zanati útra fordulnak be az Ikervár utcáról, majd onnan a Vépi útra, hanem a Brassó utcán keresztül rövidítenek. Emiatt több alkalommal meghúzták az utcában parkoló autókat, letörtek visszapillantó tükröket. A Brassó utca nem alkalmas a teherautó forgalomra a lakók szerint. A lakók a változtatást aláírásukkal jelezték a körzet képviselőjének. A lakók által kért egyirányúsítás esetén a Brassó utcában lakók kerékpárral az Ikervár utcáról nem fognak tudni behajtani az utcába a forgalommal szembe, nekik az Ikervár u. – Zanati út – Vépi út útvonalon kell közlekedniük, vagy a Brassó utca gyalogjárdáján a kerékpárjukat tolva tudnak hazajutni.

**Bercse László r. alezredes, a Bizottság tagja:** A Brassó utcával kapcsolatosan szól hozzá, véleménye szerint ugyanaz lesz, mint ami pár éve a Szatmár utcánál volt, ahol szintén megváltozott a forgalmi rend, és az elsők, akik szabályt szegtek, maguk a lakók voltak. Tart attól, hogy most is ez fog történni.

**Bonti Tamás, a Kommunális és Környezetvédelmi Iroda vezetője:** A képviselő jelezte, hogy 4 családot érint a változtatás, abból kettőnél van gépjármű, de mindenki aláírta a kérvényt az egyirányúsításról, talán így nem lesz gond. Tóth Kálmán, a Városstratégiai, Idegenforgalmi és Sport Bizottság elnöke kérte, hogy ha a lakók aláírása megvan, akkor készüljön el a lakók érdekeit szolgáló előterjesztés. Ami tényleg csak az ott lakók érdekeit szolgálja, szakmailag ők sem tartották indokoltnak, de így, hogy az összes ott élő lakó aláírta, ezért készült el így az előterjesztés.

**Bor Balázs, a Bizottság tagja:** Csak költői kérdése van, nem kell rá válaszolni. Attól, hogy a hölgy éjszaka nem tud tolatni, megszüntetnek két parkolóhelyet, akkor majd megtanul tolatni?

**Kelemen Krisztián képviselő, a Bizottság elnöke:** Köszöni a hozzászólásokat, és igen, ezekből az esetekből is látni, hogy nagyon komoly gondok vannak a gondolkodással. Több mindent tudna ő is mesélni, de a bizottsági ülés nem sztorizgatásról szól, de az emberek bele se gondolnak, hogy egy kapubejáróba, egy garázsbejáróba nem lógnak be fél métert, mert akkor már nem tudnak ráfordulni. Sajnos 1-1 notóriusan helytelenül gondolkodó miatt kell ilyen döntéseket hozni, aminek lehet, hogy a kárát élvezi más 10 ott élő lakó, de sajnos nem tudnak mást csinálni, mint festeni az X jeleket, helyezik ki a táblákat.

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatot a módosítással, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**25/2024. (IV.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat Szombathely város területén forgalmi rend változtatással kapcsolatos döntések meghozatalára”* című előterjesztést, és az alábbi javaslatot teszi a Városstratégiai, Idegenforgalmi és Sport Bizottságnak:

1. A Bizottság javasolja, hogy a Gömör utcában a „Várakozni tilos” jelzőtábla helyett „Megállni tilos” jelzőtábla kerüljön elhelyezésre.
2. A Bizottság javasolja, hogy a Gagarin u. 24. sz. ingatlanon működő Idősek Klubja megközelítését szolgáló telekbejáró környezetében a parkolások tiltása érdekében megállási korlátozás kerüljön bevezetésre, valamint „X” burkolatjel kerüljön felfestésre a telekbejáró előtt és után. Mivel a telekbejáróról a kihajtás nincs korlátozva, ezért a telekbejáró előtt a záróvonalat meg kell szaggatni.
3. A Bizottság javasolja, hogy a Szombathely, 11-es Huszár út 106-110. szám alatti társasház és a társasház mögötti parkoló közötti útszakaszra hatályos „Megállni tilos” közúti jelzőtábla kerüljön kihelyezésre.
4. A Bizottság javasolja, hogy a lakók kérésének megfelelően a Brassó utca kerüljön egyirányúsításra a Vépi út felől az Ikervár utca felé.

**Felelős:** Dr. Nemény András, polgármester

Horváth Soma, alpolgármester

 Kelemen Krisztián, a bizottság elnöke

 /a végrehajtás előkészítéséért:

 Kalmár Ervin, a Városüzemeltetési Osztály vezetője/

**Határidő:** 2024. június 30.

**Kelemen Krisztián képviselő, a Bizottság elnöke:** Köszöni Bonti Tamásnak a részvételt, de marasztalja, mert van napirendi pont, ahol érintett. De még a forgalmi renddel kapcsolatosan kérdezi, hogy ígéretet kapott a Bizottság, hogy a Mátyás király utcai gyalogosátkelőhelyet egy picit markánsabbá teszik, előjelző felfestésével, táblacserével, a SZOVA megszüntette a parkolást poller kihelyezésével, ezért kérdezi, hogy mikor fog megtörténni a felfestés.

**Bonti Tamás, a Kommunális és Környezetvédelmi Iroda vezetője:** Ebben a hónapban kezdődtek a felfestések máshol is, az egyik helyszín az említett gyalogosátkelőhely lesz. A táblákra még várnak, amint megérkeznek, le is fogják cserélni.

**Dr. Koncz Gabriella r. ezredes, kapitányságvezető, a Bizottság tagja:** Szeretné megköszönni, mert az előző ülésen ígéret volt a Jókai utcára és megvalósult, sokkal jobban belátható lett a gyalogosátkelőhely.

**Bonti Tamás, a Kommunális és Környezetvédelmi Iroda vezetője:** Köszöni, és egyetlen elmaradásuk van, amit a héten pótolnak, az iskolából való kihajtásnál kötelező jobbra kihajtást nem szakították meg, ezt még a héten meg fogják oldani. Valamiért ez elmaradt, de életszerű, hogy nem küldi el a körforgalomba, hogy jöjjön vissza, ha másik irányba akarnak menni. És ezzel mindent teljesítettek.

**Kelemen Krisztián képviselő, a Bizottság elnöke:** Köszöni a munkát, sokkal biztonságosabb lett ezáltal.

**5./ Javaslat mikromobilitási járművek kölcsönzési célú közterületi elhelyezésére vonatkozó Együttműködési megállapodás meghosszabbítására**

 **Előadó:** Kalmár Ervin, a Városüzemeltetési Osztály vezetője

 **Meghívott:** Irmai Krisztián, a Lime Technology Kft. képviselője

**Kelemen Krisztián képviselő, a Bizottság elnöke:** A Szombathelyi Önkormányzat szerződést kötött a Lime Techonology Kft-vel, ezt a szerződést hosszabbítanák meg. A Lime Kft. ezért a szolgáltatásért 1.800.000,- forintot fizet a szombathelyi önkormányzatnak, 2025. június 30-ig kerülne meghosszabbításra, gyűjtik a tapasztalatokat, úgy látja, hogy egyre jobbak a tapasztalatok, a felhasználás mértéke folyamatosan emelkedik. Nagyon jók a visszajelzések.

**Bonti Tamás, a Kommunális és Környezetvédelmi Iroda vezetője:** Annyival egészíteni ki, hogy ami az előterjesztésben nem szerepel, felvették a kapcsolatot az ügyvezetővel, akit megkértek, hogy a piktrogramokat, ahol szükséges, ott fessék újra, amióta ezek elhelyezésre kerültek, azóta a rollerek szépen, sorban vannak letéve, nem össze-vissza eldobálva. Arra kérték őket és kaptak is ígéretet, hogy az applikáció alapján a legnépszerűbb 10-15 olyan helyet, ahol csak egy faoszlop van leverve és táblával van jelezve, hogy oda kell leállítani a rollert, és ez viszonylag zöld területre történik, mint például a Vadász étteremnél, ahol vagy a járdán nem lehet sétálni, vagy elfektetve vannak a rollerek, az ígéret szerint, betonlapokból kirakott, boxnak nevezett helyet alakítanak ki, ahova szépen le lehet majd tenni a rollereket. Azt kérték tőlük, hogy évente 10-15 ilyen hely kerüljön kialakításra, a zöldterület kárára, de azért, hogy normálisabban, a gyalogos forgalmat biztosítva lehessen letámasztani az eszközöket. Mert a bejövő panaszok azok voltak, hogy a zöldterületen össze-vissza vannak ledobálva a rollerek. Ebből kifolyólag volt olyan probléma, hogy egy ilyen eldőlt roller a járdára belógva egy látássérültnek komolyabb sérülést okozott, amikor átesett rajta, és pontosan ez volt az apropója a kérésünknek a cég felé. Valamint 3-4 helyszín van, ami nem a legjobban sikerült, kapubejáró közepébe például, de állítólag nem ők voltak, mert ami a cégnél van kép, azon nem ott van, de bármi történt, a pontosítás során ezeket is átbeszélték és minden megpróbálnak, hogy kulturáltan felhasználható legyen a Lime roller. Még egy volt, amit kértek, hogy nézzenek utána, hogy egy nap a Fő téren keresztül tudtak menni a rollerrel. A cég nem látta a rendszerben a hibát, de ígéretet tettek, hogy meg fogják vizsgálni, hogy a rollereket, 2 darabot láttak, hogyan használták.

**Kelemen Krisztián képviselő, a Bizottság elnöke:** Nyilván ez egy új közlekedési eszköz Szombathelyen, ami kockázattal jár, részt vesznek vele a közlekedésben, adott esetben balesetet is okozhatnak.

**Bercse László r. alezredes, a Bizottság tagja:** Közlekedés szempontból, amikor elolvasta az előterjesztést, megnézte a nyilvántartását, mert külön vezet a Lime-mal kapcsolatosan is, szerencsére 10 alatti a balesetek száma, semmivel nem követnek el vele több balesetet, illetve nem sértettjei balesetnek, mint egyéb magánkézben lévő rollerek esetében. Sajnos a KRESZ-szabályozottság még nem történt meg, nem követte le, ahogy mondta korábban, gyalogosnak kezelték őket először, járdán közlekedhetnek, eltelt fél év, már járművezetők, közlekedhetnek gyalogosok között, az ő zavarásuk nélkül, illetőleg mehetnek a forgalomban is. Aztán belejött egy csavar is, gépi meghajtású járművezetés, habár nem kötött engedélyhez, életkorhoz, szeszes italtól befolyásoltság alatt nem lehet vezetni azokat. Ezzel kapcsolatosan voltak eljárásaik, volt, hogy „B” kategóriás vezetői engedélyt simán bevonta az Ügyészség. Úgyhogy összességében el lehet mondani, baleset nem volt, de a jogi szabályozottság még mindig hiányos. De azt látja, hogy megtanulták az emberek használni azokat, volt, hogy büntetőeljárásokat is kellett foganatosítani, amikor buszmegállókban voltak össze-vissza ledobva.

**Kelemen Krisztián képviselő, a Bizottság elnöke:** Igen, felhívták a cég vezetőinek, illetve a Blaguss Kft.-nek a figyelmét, hogy ha olyan esettel találkoznak, hogy közlekedésbiztonságot veszélyeztető módon otthagyják a lime-okat az úttest közepén, akkor hivatalból azonnal tegyék meg a feljelentést, amire volt is példa. Úgy gondolja, hogy az elején kell véget venni ezeknek az akcióknak, és ha sikerrel járnak, akkor annak publicitást kell adni.

Van-e esetleg kérdés, észrevétel? Nem volt, így szavazásra teszi fel a határozati javaslatot a módosítással, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**26/2024. (IV.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „*Javaslat mikromobilitási járművek kölcsönzési célú közterületi elhelyezésére vonatkozó Együttműködési megállapodás meghosszabbítására*” című előterjesztést és a hatályban lévő Együttműködési megállapodás módosítását az előterjesztés melléklete szerinti tartalommal javasolja a Közgyűlésnek elfogadásra.

**Felelős:** Dr. Nemény András polgármester

 Horváth Soma alpolgármester

Kelemen Krisztián, a Bizottság elnöke

 /a végrehajtás előkészítéséért:

 Kalmár Ervin, a Városüzemeltetési Osztály vezetője/

**Határidő:** a Közgyűlés 2024. április 25-i ülése

**6./ Javaslat Szombathely Megyei Jogú Város Bűnmegelőzési és Közbiztonsági Koncepció Cselekvési Programjával kapcsolatos döntések meghozatalára**

 **Előadó:** Dr. Holler Péter, a Hatósági Osztály vezetője

**Kelemen Krisztián képviselő, a Bizottság elnöke:** Gyakorlatilag június 30. napján lejárna a két évre szóló Koncepció, de jogszabály változás is történt, és egy picit komolyabb előkészületet igényel az új koncepció kialakítása, ezért úgy döntöttek, hogy a Bűnmegelőzési és Közbiztonsági Koncepciót már az új városvezetés alkossa meg, ezért a határidőt kitolnák 2025. március 31-ig.

Van-e esetleg kérdés, észrevétel? Nem volt, így szavazásra teszi fel a határozati javaslatot a módosítással, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**27/2024. (IV.22.) BKKB számú határozat**

1. A Bűnmegelőzési, Közbiztonsági és Közrendvédelmi Bizottság javasolja Szombathely Megyei Jogú Város Közgyűlésének, hogy Szombathely Megyei Jogú Város Bűnmegelőzési és Közbiztonsági Koncepciója 261/2022. (VI.27.) Kgy. számú határozattal elfogadott, 2022.07.01-2024.06.30. időszakra szóló Cselekvési Programjának hatályát 2025. március 31. napjáig hosszabbítsa meg.
2. A Bizottság javasolja a Közgyűlésnek, kérje fel a polgármestert, hogy a Cselekvési Program végrehajtásáról szóló beszámolót és az új időszakra vonatkozó Cselekvési Tervet tartalmazó javaslatot terjessze a Közgyűlés elé.

**Felelős:** Dr. Nemény András polgármester

 Horváth Soma alpolgármester

 Kelemen Krisztián, a Bizottság elnöke

Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** a Közgyűlés 2024. április 25-i ülése

**7./** **Áttekintés az elmúlt időszak rendőrségi intézkedéseiről**

 **Előadó:** Dr. Koncz Gabriella r. ezredes, kapitányságvezető, a Bizottság tagja

**Dr. Koncz Gabriella r. ezredes, kapitányságvezető, a Bizottság tagja:** Mindig kér be háttéranyagokat. Közlekedéssel kezd, mert a mostani meghallgatásokon is elmondta, hogy némi javulást már látni a márciusi számokban, nem tudja, hogy a rendőri intézkedés hatására vagy néhány ember újragondolta a dolgokat, de azt tapasztalják, hogy javulás van, halálos baleset nem történt, a tavalyi adatokhoz viszonyítva súlyos sérüléssel járó baleset 5 helyett 4, könnyű 13 helyett 10, úgy gondolja, hogy ez nem rossz és az összes esetszámokat tekintve 18 helyett 14, 19 fő sérült helyett most 17 fő, ittas sérülésnél 4 helyett 3. Akár úgyis mondhatják, hogy 25 %-kal csökkent, de már a kis csökkenést is jónak ítéli meg, és az anyagi káros balesetek száma 51-ről 45-re csökkent. Ezek nem rossz eredmények. Még arról számol be, hogy kiemelten kezeli, hogy a közlekedési morál változzon és erre mindenféle fórumot megragad, és Körmenden korábban szervezett közlekedési témanapot és ezt itt Szombathelyen is szeretné megvalósítani. Leültek az érdekeltekkel, Katasztrófavédelemmel, mentősökkel, Autóklubbal, és június 13-án tartanák meg, elsősorban az ifjúságra alapozva, akik már nem igazán tudnak mit kezdeni a tantermekben, és részükre szerveznének egy programot, amit a KRESZ-parkban szeretnének megvalósítani. Ehhez segítséget kér, hogy kivel tudja felvenni a kapcsolatot, hogy arra a napra a KRESZ-parkot lefoglalhassák. A program során a Katasztrófavédelem mentési gyakorlatot mutatna be, roncsból mentést, amire a mentősök rákapcsolódnának, plusz a mentősök újraélesztési gyakorlatokat mutatnának be, a rendőrség felállítja a kerékpáros pályákat, részegszemüveget, elhoznák a biztonsági öves szimulátort, az Autóklubosok a borulás szimulátort hoznák, ezeket mind ki lehetne próbálni. Az eseményt 10:00-14:00 óra között rendeznék meg, ami Körmenden is mindig népszerű esemény volt, és hagyományteremtő céllal tartanák, hogy majd minden évben megrendezésre kerüljön. És ha már közlekedési témánál vannak, akkor a városi kerékpáros kupát tartottak a kapitányság területén, a közlekedésrendészet valósította meg, nagyon sikeres volt a fiatalok körében. Mindig arról beszélnek, hogy megelőzés, és ha ezeket már nagyon fiatal korban elkezdik, akkor előbb-utóbb megjön a látszata is, de úgy gondolja, hogy ebből mindenkinek ki kell vennie a részét.

Bűnügyi aspektusból nézve, visszautalna a múlt hónapban tett beszámolójára, amikor is beszélt a fiatalkorúak csoportosulásáról, az a jó híre van, hogy azok a bűnügyi portyák annyira megtették az eredményüket, és azzal, hogy volt, aki megállította a fiatalokat, hogy mit csinálnak és miért nem otthon vannak és stb. kérdésekkel, azt vették észre, hogy nincsenek jogsértések, szabálysértések. A Fő téren nem tapasztalják, de reggel pont azt a tapasztalatot tette, hogy nézzenek utána, hogy máshova nem keveredtek el a fiatalok, és akkor más helyszínre is átviszik a bűnügyi portyákat, de az biztos, hogy így, mivel kiszúrták, hogy a rendőrök a Fő téren folyamatosan jelen vannak, ezek a rendbontások és a nevek, amelyek folyamatosan visszatérően jelentkeztek szabálysértésekben, bűncselekményekben, most nem bővültek ezek a táblázatok. Van egy fiatalkorú, akit akkor elzárással büntetett a bíróság, aki azóta kijött, de azon kívül, hogy mindig kimegy és folyamatosan viszik vissza, de ezenkívül egyebet nem, legalábbis a tudomásuk szerint nem követett el. Van látszata, hogy bevezették azokat az intézkedéseket. Továbbra is azt tudja mondani, hogy az adataik szerint 182 bűncselekményt regisztráltak március hónapban, ezeknek sajnos a döntő többségét a kibertérben elkövetett csalások teszik ki, nincs olyan nap, hogy ezekben ne vennének fel feljelentéseket. Nagyon üdvözli ezt a konferenciát, de azt is hozzátéve, hogy nem csak az idősek vannak látótérben, hanem minden korosztályból, nemből, tehát nem lehet azt mondani, hogy azért mert nő, vagy mert fiatal, egyszerűen minden korosztályt meg tudnak téveszteni, és még mindig ott tartanak, hogy a különböző linkekre való kattintás, rákapcsolódás, sajnos még mindig sokan bedőlnek ennek, és hiába ő a vevő, neki semmilyen pénzt nem kell utalnia, ő akkor is elutal. Sajnos ez nagyon rossz tapasztalat, nem is tudja, hogy mi lesz ennek a vége. Ismételten mondja, hogy ezeket a csalások berakták a kiemelt bűncselekmények közé. Tehát ha ebbe nem tudnak előbb-utóbb olyan felderítési mutatókat hozni, akkor nagy bajban lesznek, mert bízik abban, hogy erre országos szinten ki fognak találni, vagy megelőzési eszközt, vagy beépítenek a bankok olyan funkciókat, amivel már segíteni tudnak, de nem korlátozni szeretné az azonnali utalásokat, de valahogyan a 2 vagy 3 lépcsős azonosítást be kell vezetni, mert nem lesz jó így hosszútávon. Túl azon, hogy sok bűncselekményben nyomoznak, sok károkozás lesz, sajnos bizton tudja állítani.

Rendészeti intézkedéseket tekintve, többször elmondta már, jók a számaik, most még jobban azt látja a rendőr kollégáin, hogy sokat tesznek, a számszerűsítve, a figyelmeztetések, amikből nem lesznek szabálysértési priuszok, mert a rendőr figyelmeztette, ezt ők regisztrálják, 155 volt tavaly ebben az időszakban, most 430. Nagyon brutális elmozdulások ezek. Helyszíni bírság 285 volt, most 376. Azért szeretik a helyszíni bírságot, mert ha ott aláírják a helyszínen, akkor jogerővé válik és nem kell bemenni a Kapitányságra. Még egyszer mondja, hogy ultima ratio, nem szeretnek büntetni, de azt már megszokták, hogy van rajtuk sapka, az a baj, ha nincs, az. Visszautalva a gyorshajtásra, a legtöbb polgármester a gyorshajtásokban kér segítséget a településeken, és ki a legelső, aki a gyorshajtásba belefut, aki kérte, de hát ugye ők kérték, hogy traffipaxozzanak. Mindenkinek be kell tartani a szabályokat! Ákr.-eljárások – elsősorban a biztonsági övekről beszél – 204 most, ami azt gondolja, nem rossz, de most stagnálás van. Azt gondolja, hogy megtanulják, hogy használni kell a biztonsági övet. Előbb-utóbb el fogják érni, hogy bekössék a biztonsági övet, mert életet tud menteni, az említett témanapon ki lehet próbálni, hogy minimum sebességnél, ha nincs becsatolva az öve, hogy előre bukik a test, beveri a fejét, kiesik az autóból. Szabálysértési feljelentések 88 volt, most 133. A közterületi óraszámokat is tudták növelni, 6274-ről 6349-re. Vannak előremozdulásaik, azt gondolja. De megemlíti a körmeneteket, amiket hónap végén kellett biztosítani, de semmi rendkívüli esemény nem történt. Évértékelőjük is volt Budapesten, először mindig az országos, majd a megyei és utána következik az ő értékelője. A Polgármesteri Hivatalokkal a szokásos kerekasztal beszélgetések, most is egyre sor került. De folytatott megbeszélést a Pálos Károly Szociális Központ vezetőjével is, pontosan a fiatalkorús ügyekben, hogy milyen intézkedéseket tudnak tenni és hogyan tudnak erre rácsatlakozni. Lassan, de biztosan haladnak azon célok felé, amit szeretnének elérni. Látják, hogy ő mindig beleáll a feladatokba, elismeri, hogy maximalista, és hogy vannak követelmények, de maga is támasztja azokat a követelményeket, szerinte ezt a kollégái már elfogadták, és mindezt azért teszi, hogy minél jobb legyen Szombathely lakosságának és a többi 39 településnek a közbiztonsága, a közrend és a bűnügyi adataik is olyanok legyenek, hogy visszatérjenek a Nyugat Királynője címhez.

**Kelemen Krisztián képviselő, a Bizottság elnöke:** Nagyon szépen köszöni a tájékoztatót, mindannyian ezen dolgoznak. És egy kicsit kapcsolódva a közlekedésbiztonsági kérdéshez, olyan, mint a Titanic, egy hatalmas hajó, eltekerték már rég a kormánykereket, és csak később kezd el fordulni a hajó. Biztos abban, hogy meglesz annak a pozitív eredménye, ami már most is látható a számokból, előbb-utóbb megtanulják az emberek, hogy a szabályokat be kell tartani. Folyamatosan látja, hogy dolgoznak a rendőrök, szükség is van az ellenőrzésekre, a lakosságtól is azt a visszajelzést kapja, hogy lakosok szerint is szükség van. Ne hagyja abba a rendőrség. A KRESZ-parkra visszatérve, szerinte már le is van foglalva az időpont, itt ül, aki a KRESZ-parkban a főnök, ő pedig Balogh Tibor, akivel beszéltek már erről, de a hivatalos megkeresést a horvath.zoltan@agora-szombathely.hu email címre kell megküldeni. Horváth Zoltán az Agora Savaria ügyvezető igazgatója, de Tibor viszi igazából a KRESZ-parkot. Természetesen szeretettel várják a rendőrséget a témanappal, ebben is meglesz az együttműködés. Ha szabad így fogalmazni, a fiatalok elköltöztek a Fő térről, a McDonald’s és a Vasútállomás környékéről, mégpedig a Joskar-Ola lakótelepre, a Pázmány Péter krt. végén a buszfordulónál van egy nagy zöldterület, ami a Szent Márton temető kerítésétől elnyúlik a kutyafuttatóig. Ezen a területen sok pad van, amit a fiatalok előszeretettel hurcolásznak. A lakók már panaszkodtak, hogy hangosak, szól a zene, és valamilyen szer befolyásoltsága alatt vannak, beszólnak időseknek, stb. Azt gondolja, hogy ugyanazok a fiatalok, akikről beszélt Kapitány Asszony. Az lenne a kérésük, hogy a kollégái visszatérő ellenőrzéssel vigyáznának a lakótelepre.

**Dr. Koncz Gabriella r. ezredes, kapitányságvezető, a Bizottság tagja:** Köszöni, rájuk néznek.

**Kelemen Krisztián képviselő, a Bizottság elnöke:** Előre is köszöni. És köszöni a rendőrség munkáját, azt látja, hogy az idei évben még hatékonyabb, mint eddig volt.

**Balogh Tibor, a Bizottság tagja:** A KRESZ-parkkal és a közlekedési morállal kapcsolatban elmondja, hogy amíg a gyerekek mennek, addig a szülők a telefont nyomkodják, és ő szól rá a gyerekre, amikor a piros jelzésen átmegy, de nem az ő dolga lenne, hanem a szülőé. Úgy gondolja, hogy a témanapnak hatalmas sikere lesz, nagyon jó ötletnek tartja. A másik dolog, amit kérdezni szeretne, hogy múlt héten olvasta a kisfiút, aki elment otthonról, teljesen elszabadult a forgalomban.

**Dr. Koncz Gabriella r. ezredes, a Bizottság tagja:** Igen, az szombaton történt. Az sikertörténet. Ha jól emlékszik, 18:55 perckor érkezett a bejelentés szombaton. A kisgyerek otthon tartózkodott az egyik szülőjével és két másik kisgyerekkel, és ő egyszerűen meglógott otthonról, belevetette magát a városi forgalomba a kis motorjával. 19:43 perckor érkezett a bejelentés, hogy a fiatalember, aki megállt és odament a kisfiúhoz, akkor megállt egy hölgy, adott neki kabátot, és értesítették a rendőrséget, és megosztották a saját Facebook-oldalon és azt látták a szülők, amikor anyuka hazaért. Összehozták szerencsésen a családot. Ez egy sikertörténet, jó volt a kommunikáció és jól állt ehhez mindenki. Vannak a rendőrségnek sikersztorija, de tudják hogy van, 99-szer jól megcsinálnak mindent, egyszer hibáznak, akkor biztos, hogy az az egy hiba marad meg, a másik 99-et meg elfelejtik. Mindig ott vannak a rendőrök, amikor kell, hogy ott legyenek, reagálási időben Vas megye a 2. legjobb reagálási idővel jelentkezik.

**Kelemen Krisztián képviselő, a Bizottság elnöke:** És ha már sikertörténet, akkor szeretne kettőről beszélni. Az egyik a Spartan Race, ahol közel 3000 induló volt, rengeteg szurkoló vett részt, és azt látta, hogy mindenki jól érezte magát, nagyon pozitívak voltak a visszajelzések a rendőrség irányába is, jók voltak a zárások, a biztosítások. A másik sikersztori, a Fő téri szökőkútban meztelenül fürdőző fiatalember, és úgy gondolja, hogy Kapitány Asszony elmondja, amit lehet tudni. 18:41 perckor kezdte meg a fürdőzést, a rendőrség pedig 18:57 perckor már igazoltatta. A médiában mindent megpróbáltak ráhúzni, de ő egy cseh versenyző volt, aki végzett a futammal és azt hitte, hogy ezt is szabad.

**Dr. Koncz Gabriella r. ezredes, a Bizottság tagja:** Ez így volt, az eljárást a rendőrség megindította. A másik sikertörténet, de elmondja majd a következő hónapban is, az ezüstboltos rablás volt. Az egyik kollégájuk a Közterület-felügyeletnél ült, a kameraszobában volt és összerakta az eseményeket, hogy egy ember furcsán viselkedett a Vasútállomás környékén, rányitott boltokra, hogy nyitva van-e, a vége az lett, hogy a KR-s kollégák nem találtak nála semmi, de a rendőr nem hagyta annyiban, szóltak a celldömölki rendőröknek, leszállt az illető a vonatról, megnézték és ott volt nála az összes ékszer, amit a boltból eltulajdonított. A kamerákon látták, hogy még másik autót is feltört és még lehet, hogy más is írható a számlájára, azóta letartóztatásban van. Nagyon sok sikertörténet van, ami nagyon sok munkát von maga után, van ahol nem tudnak ott lenni, van, ahol nem tudnak sebességet mérni, de ők is a város polgárai és azt szeretnék, hogy minden rendben legyen.

**Kelemen Krisztián képviselő, a Bizottság elnöke:** Köszöni szépen és ebben nagy szolgálatot tett a rendőr szakmai tudása mellett a Közterület-felügyelet szakértelme és a kamerarendszer is. Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**28/2024. (IV.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság az „*Áttekintés az elmúlt időszak rendőrségi intézkedéseiről*” című előterjesztést megtárgyalta, és az elhangzottakat tudomásul veszi.

**Felelős:** Kelemen Krisztián, a Bizottság elnöke

Dr. Koncz Gabriella r. ezredes, kapitányságvezető, a Bizottság tagja

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**8./ Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Felteszi, van-e esetleg kérdés. Nem volt, így köszöni a nyilvános ülésen tanúsított munkát, a nyilvános ülést 17 óra 26 perckor lezárja.

*Jegyzőkönyv lezárva, 17 óra 26 perckor.*

 **(: Kelemen Krisztián:) (: Bor Balázs :)**

 **a Bizottság elnöke a Bizottság tagja**